Daar is ’n hele storie om te vertel oor die ontstaan van die inisiatief, waar die naam vandaan kom en hoe die idee eintlik tussen ’n klomp jongmense van regoor ons land ontwikkel en dinamies groei. ’n Storie wat ek of een van die ander vrywilligers graag met verloop van tyd met jou rondom ’n koppie koffie en ’n lekker sigaar sal wil gesels!
Ons gesels met jongmense oor ons almal se idees van Suid-Afrika, oor hoe ons almal onsself sien as Suid-Afrikaners, en oor watter bydrae ons elkeen graag tot die groei van Suid-Afrika wil maak. Ons doen dit op Vryepoortstasie en met informele gesprekforums (Kapittels). Ons het 16 Junie vanjaar, Jeugdag, se feesvierings as ’n eerste sneller en ’n platform vir die groter gesprekke gestel.
Ons vra jongmense uit enige gemeenskap regoor die land wat hou van die idee om oor Suid-Afrika se toekoms te gesels, om as vrywilligers ’n groep jongmense uit hulle eie gemeenskap bymekaar te nooi en oor ’n lekker glas wyn of koppie koffie of ’n bier, in ’n informele gesprek, oor die idees saam te kuier.
Jy vra die koerant en radio om op hulle eie inisiatief vrywilliglik ’n storie te doen of ’n program te wy aan sulke geleenthede en om jongmense daaraan te laat deelneem.
AFRIKA AFRIKAAN het ’n logo wat ons alle vrywilligers vra om te gebruik – dit verteenwoordig die idee van saampraat en -werk aan die toekoms.
Bel Rudi Buys of Kabous Meiring, die projekvoorlopers, by 082 301 6900 om saam te gesels oor hoe jy ’n rol kan speel in jou omgewing, en watse maklike maniere daar is vir verenigings en skole om deel te neem.
Stuur ’n e-pos met jou navraag aan afrikafrikaan@mighty.co.za. Rudi of Kabous of ’n ander vrywilliger sal reageer en met jou saampraat oor hoe jy ’n plan kan maak vir jou eie omgewing. Ons het baie idees oor wat individue, groepe, die media, verenigings en skole kan doen om ons as jongmense ’n stem te gee in die land. Ons sal graag met jou saamgesels.